**Juni på Pluto**

Mai er snart over, og vi legger nok en spennende måned på Pluto bak oss. Måneden som gikk var veldig preget av 17. mai, og barna synger fremdeles Anna Malena og «Tenk at nå er dagen her». Da vi gikk tur samme ruten som vi gikk i tog på 16. mai, begynte barna spontant å synge og rope «Satelitten barnehage, hei hei hei!» Det har også vært mye lek i forbindelse med språkforvirringen av «17. mai-tog», og barna har laget tog av stoler på avdelingen eller lekt med togbanen mens de roper Hipp Hurra. Ellers har måneden vært preget av dyr. Det er et klart «grisene» eller «sauene» når vi spør hvor vi skal gå tur, og de fleste turene vi har hatt har vært opp til Ullandhaug. Der ser vi både sauer, lam, griser, grisunger, esler, kaniner, gjess, høner, haner og kalkuner. Ekstra spennende har det vært å følge grisungene. Barna er også veldig flinke til å gå selv når vi er på tur, og alle sammen vil helst gå selv. På tampen av mai fikk vi også plantet sukkererter i Pluto sin plantekasse som vi skal følge med på. Vi studerer også plommetrærne og rips- og stikkelsbærbuskene på baksiden, og håper vi klarer å holde barna unna kartene lenge nok slik at vi kan få litt frukt og bær etter hvert 😉

I juni fortsetter vi med turer til dyrene, studere det som vokser og gror i jorden og på trær, og ser an aktivitetene etter været. I fjor på denne tiden hadde vi veldig mye vannlek. Så langt i år har vi ikke vært like heldige, men plutselig kommer nok godværet til oss også! Flere har spurt om dette med vognposer, og det er like vanskelig fra dag til dag. Vi foretrekker at barna nå har de tynne sommerposene i vognen. Det er bedre å tilpasse med klær og tepper når de sover enn at vi og dere skal bytte pose hver dag. Det har vært svært varierende temperaturer den siste måneden, og vi har kledd av og på barna flere ganger daglig. Det er derfor fint at dere har klær tilgjengelig til det meste framover, for her svinger det fra høst til sommer og tilbake igjen på en time!

På dager med sol er det fint om dere smører barna med solkrem når de blir levert i barnehagen, så smører vi igjen utover dagen. Vannflaske med barnas navn på er også bra å ha stående i barnehagen.

Dette blir det siste ordinære månedsbrevet dette barnehageåret. Fra og med uke 26 starter ferieavviklingen, og vi går inn i vår sommerturnus. Vi kommer til å slå oss sammen med Neptun store deler av sommeren, og i uke 28, 29 og 30 kommer vi til å være felles alle fire avdelinger. Marianne, Barbro eller Julie vil være på jobb hver dag gjennom hele ferien, men på grunn av turnusen kan det være dere møter en av de faste fra avdeling Neptun enten når dere leverer eller henter. I tillegg skal Mariannes datter Marthe være vikar på Pluto og Merkur noen uker i sommer.

Vi fortsetter med tilvenningen på Merkur for de av dere som skal begynne der, og de ansatte som skal være på Merkur til høsten er veldig flinke til å ta kontakt med barna når vi er felles ute. Dere skal nå ha fått et velkomstbrev hvor det står at oppstart er mandag 12. august. Marianne vil være en ekstra voksen på Merkur både mandag og tirsdag, og hun kommer til å være der fra 7:30 til 15:00.

Torsdag 6. juni blir det grillfest i barnehagen. Dette er en årlig tradisjon vi har i Satelitten barnehage hvor stjerneklubben (førskolebarna) står for underholdning før det blir en liten avslutningsseremoni for dem, og vi koser oss sammen med god mat. Barnehagen står for grillmat med tilbehør, og de foreldre som ønsker kan ta med kake. Festen blir fra kl. 14:00 og utover ettermiddagen. Til de av dere som enda ikke har meldt dere på er dette fremdeles mulig!

Torsdag 20. juni skal hele barnehagen på gårdsbesøk til Soma gård. Vi blir hentet med buss kl. 09:30 og er tilbake i barnehagen ca kl. 13:00.

I juni har vi ingen bursdagsbarn på Pluto, så vi får heller feire Barbro som har bursdag 21. juni! Hans fyller 3 år 21. juli, så han skal vi også få feiret i barnehagen før han tar ferie!

Minner om planleggingsdag onsdag 14. august.

Vi vil benytte anledningen til å takke for et godt samarbeid med dere foreldre dette året! Vi setter stor pris på all ros og tilbakemeldinger vi får fra dere, og både dere og barna deres er en fantastisk gjeng! Vi ønsker alle dere som skal videre på Merkur og i andre barnehager lykke til videre, og er glade for at vi får beholde noen av dere et år til. Så ser vi fram til nytt barnehageår på Pluto med seks nye barn fra høsten av.

Da gjenstår det bare å ønske alle en god sommer når den tid kommer, og håpe at vi får en reprise på fjorårets sommer!

**Vårlig hilsen fra Marianne, Barbro og Julie**

|  |  |  |  |  |
| --- | --- | --- | --- | --- |
| Mandag | Tirsdag | Onsdag | Torsdag | Fredag |
| 3.Turdag | 4.MøtedagUtelek med Neptun | 5.Grupper/Utelek | 6.Tilvenning på Merkur/Utelek **Grillfest kl. 14:00** | 7.Grupper/ Utelek |
| 10.**2. pinsedag** | 11.MøtedagUtelek med Neptun | 12.Grupper/Utelek | 13.Tilvenning på Merkur/Utelek | 14.Grupper/ Utelek |
| 17.Turdag | 18.MøtedagUtelek med Neptun | 19.Grupper/Utelek | 20.Tur til Soma gård | 21.Grupper/ Utelek |
| 24.Turdag | 25.MøtedagUtelek med Neptun | 26.Grupper/Utelek | 27.Tilvenning på Merkur/Utelek | 28.Grupper/ Utelek |